Matovič, Igor, poslanec NR SR (2019-05-22):
Pozreme si teraz tuto na hrdinu Marčeka, dobre? Ako hlasoval. Čiže ten, čo si myslí, že teda je najväčší geroj, najväčší hrdina, najlepší, najlepší poslanec na planéte, lebo ho prijali na Kryme, joj. Tak sa pozreme, že ako si zahlasoval tento poslanec za svoje vlastné platy. Pán poslanec Marček proti, až proti tomu zmrazeniu. Nieže sa zdržal, nieže sa tváril, že tu nie je, ale on natvrdo, lebo že on si zaslúži, tvrdí. Lebo že on si zaslúži. Proti. Čo si to ten Matovič dovoľuje? A teraz chudák vytiahol tabletku, čo asi denne užíva, a mi doniesol, že aby som si dal ja. Však ináč by si ju nenašiel chlapček, nie? Však vytiahol si z vačku, lebo si musíš dať asi každé ráno, že? (Reakcia z pléna.) Vieš čo? Tiež sa môžeš smiať, koľko chceš, 2,70 si dal sirotám a samému sebe za absolútne nulový výkon 
1 500 eur mesačne. Pozreme si, koľko predložil tento pán poslanec návrhov zákona. Čiže nájdeme si, nájdeme si nezávislých či nezaradených, či čo sú to? To sú tí charakteri, ktorí najprv kandidujú za jednu stranu a potom to zobchodujú. Čiže poslanci, ktorí nie sú členmi poslaneckých klubov, hľadáme, Marček Peter, wau, predložil za tri roky tri návrhy zákonov. Ešte raz, som číslo jedna podľa tohto porovnávania, ja som predložil 186 návrhov zákonov za tú istú mzdu, ako má on, 186 a henten hrdina tabletkový mi predložil tri návrhy zákonov. Ešte raz, 
186 deleno 3. To znamená čo? To je 62-krát viac som predložil návrhov zákonov ako on? A on sa ešte smeje, keď hovorím, že spáchal amorálny čin voči voličom. A ten človek, ja neviem, sa mi zdá, že ešte aj kandiduje. Ľudia, keď ho chcete podporiť, dajte mu krúžok, normálne mu teraz urobím zadarmo reklamu. Myslím, že je na nejakej kandidátke, je prvý. Dajte mu krúžok, zmilujte sa nad ním, nech vidí, aký je Pán Boh na Zemi, jak ho ľudia za to majú radi, že si za 63-krát menšiu robotu jako ja nadelí 1 500 eur navyše. Jemu to nevadí, ale mne to vadí. Ale ešte raz. Nie preto, že by som závidel tým, ktorí si to zaslúžia. Nie aby som závidel tým, ktorí sa narobia, ale pome potom zaviesť pravidlá také, ako platia v súkromnej sfére. Také ako platia na normálnych ľudí práce, ako ich teda ten komunista Blaha nazýva. Pre nich platí, koľko urobíš, toľko máš. Keď chceš navyše, ukáž čo si urobil navyše. Taký zvyčajný vtip, alebo vtip, taká odľahčená průpovídka vo firmách je, keď príde zamestnanec za zamestnávateľom, povie mu, že šéfe, mohli by ste pridať, tak zamestnávateľ povie, no však pridaj. Čiže niečo za niečo. Keď urobíš viac, dostaneš viac. A toto mi tu vadí! Je tu absolútna väčšina ľudí, ktorí nerobia nič a ešte raz, nehovorím, nejsú to moje slová, ale sú to slová váženého generálneho prokurátora Trnku, absolútna väčšina ľudí sa tu pregrciava, pretrtoší alebo prestravuje pomaly do dôchodku, jako tu bol taký Přidal, to bol úplne taký typický príklad toho. 
A nechcem hovoriť, že aj ten, čo predsedá, ale zase by ma vypol, ale, čiže absolútna väčšina ľudí tu nerobí nič. Nezaslúžia si ani, alebo zaslúžia si maximálne minimálnu mzdu, ale bez problémov si nadelíte o 1 500 eur navyše. A toto mi vadí! Rovnostársky prístup, ktorí sa dohodnete v salónikoch, že počúvaj, ticho, ticho, ticho, nikto to nebude otvárať a keď to nikto neotvorí, to, čo navrhol Danko pred dvomi rokmi a aj teda túto jeseň, keď to nikto neotvorí, tak to začne platiť. Ale keď to zase ten blázon otvorí, tak zase bude smola a zase to nejako platiť nebude, alebo budeme musieť niečo spraviť. Tak jako pred tými dvomi rokmi ten Fico z tej Afriky, s videjkom. Ale teraz, čuduj sa svete, premiérovi Ficovi z Afriky strašne vadilo, aby si poslanci zvýšili platy, lebo zistil, že to sa ľuďom nedá vysvetliť. Ale keď sa z neho stal poslanec Fico, jako hlasoval? Ozaj, pozrime sa na neho, nie? Zdržal sa, nemal názor. Čo sa stalo? Iba to, že to Matovič predkladal? On nemal názor teda, že či si zaslúži po tom, po tých dvanástich rokoch budovania sociálneho štátu, po vražde Jána a Martiny, ľudí, ktorí doplatili iba na to, že ste dovolili rozkrádať štát? Že ste dovolili mafii ovládnuť štát, mafii ovládnuť policajné prezídium, NAKU, prokuratúru. Tak on nemal názor, on sa zdržal, on nepodporil návrh, aby sa platy zmrazili. Čiže vedome pomohol tomu, aby mal o 1 500 eur navyše. Pán poslanec Fico, veľký to hrdina. Máte možnosť to vrátiť späť. Predkladám návrh zákona, aby sa poslancom zvyšovali platy presne tak isto, ako sa zvyšujú platy zamestnancom na Slovensku. Každý rok, 
plus-mínus niekedy v marci, najneskorej začiatkom apríla, vieme o tom, o koľko rástli mzdy zamestnancov na Slovensku a presne o toľko isto by rástli platy aj poslancom. Technická. (Rečník si napil.) Ale neprekladám ho tak, aby to začalo platiť odteraz. Predkladám ten návrh zákona tak, aby sme platy vrátili na úroveň, v akej boli v decembri minulého roku, to znamená na plus-mínus tritisíc eur v čistom a aby tento rok, aj budúci, aj ďalší, každý jeden rok sa nám platy zvýšili presne o rovnaké percento, o koľko vzrastú platy zamestnancom, keď teda tak silou mocou chcete, aby vám platy rástli. Ale bude to ako-tak fér. Dobre, budete mať to zvýšenie vyššie v absolútnej hodnote, že teda 4 % plus-mínus, pri predpokladanom raste platov bude z vašich platov alebo z našich platov navyše nejakých 120 eur. Ľudia, pri ich platoch to bude výrazne menej, samozrejme, lebo z nižších platov 4 %. Ale bude to, povedzme si ako-tak fér a verím, že aj vy sa potom dokážete svojím vlastným voličom pozrieť do očí. Neviem, akých máte voličov, ale ja by som sa svojím vlastným voličom, ak by som takéto niečo spáchal, čo ste spáchali vy, pozrieť do očí nedokázal. Možno vašim to nevadí. Možno vaši si myslia, že však tie peniaze sa tlačia niekde, že to Fico, či poslanec Fico chodí po nociach tlačiť niekde do podzemia Národnej banky a že vlastne on je taký dobrý, lebo, lebo takto to funguje. A tak vám to vlastne nevyčítajú. Veľakrát som sa pri poslancoch, či pardon, pri voličoch SNS a SMER-u stretol s tým, aj MOST-u – HÍD, že však kradnú všetci a oni už majú nakradnuté, oni už nebudú viacej kradnúť, a preto budem voliť ten SMER alebo toho Bugára alebo to SNS, lebo oni už nakradli a oni už nebudú viac. A viete, že to je klamstvo, a vy tým ľuďom to nepoviete, že to tak jednoducho nie je, že keď raz jednoducho kradne v malom, bude kradnúť aj vo veľkom. Keď raz niekto zistil, že môže ukradnúť, okradnúť ľudí o 1 500 eur jedným stlačením tlačítka, že takisto amorálne sa bude správať, keď dostane možnosť ukradnúť miliardu alebo sto miliónov. Keď dostane možnosť urobiť biznis so štátom iba preto, lebo má tie informácie, lebo tuto kamarátovi povie, keď niečo bude, keď sa budú kupovať nejaké pozemky pod diaľnicu, povedia, kúpim od rodiny a potom to predám a zarobím na tom pol milióna. Jednoducho, keď niekto raz to svedomie odloží niekam a nepriznáva sa k nemu, tvári sa, že to je nejaký oblud, to je nejaký jak Randall a Hopkirk, že to je ten nejaký ten druhý, s ktorým nechce mať nič spoločné, že to je nejaký prízrak, ktorý do politiky nepatrí, tak potom začne robiť takéto amorálne činy. A možno pri niektorých z vás to začne tým, že stlačí to tlačítko, že tých 1 500 eur si sám sebe nadelí. A potom nabudúce, keď už bude konfrontovaný, keď mu niekto ponúkne úplatok, tak si povie, že však prešlo mi tých 1 500 eur a predsa nebudem okrádať svoju vlastnú rodinu a zobere ten milión alebo dva alebo desať. Lebo však svedomie už nemá a v tej politike sa nenosí. Ale ja túžim po Slovensku, kde v parlamente bude elita národa. Hovoril som to včera a poviem vám to aj teraz. Som presvedčený, že ak by sme zobrali laso poriadne dlhé a hodili ho kdekoľvek na Slovensku, hovorím kdekoľvek, a aby teda ste boli z toho zhrození, poviem aj na tom Luníku IX, a hodíme tam to laso a do neho dostaneme 150 ľudí a dáme ich sem, tak tí ľudia sa budú správať morálnejšie, ako sa správate vy. Prepáčte, zovšeobecňovanie, dobre hovorím, ako sa správate vy, hovorím preto, lebo sú tu jednoducho ľudia, ktorí sa amorálne správajú, ale v tomto prípade sme ako inštitúcia, ako parlament, ktorý, ku ktorému by ľudia mali vzhliadať. Na jednej strane nás mrzí, že príde 13 % ľudí k voľbám a hovoríme, že ľudia sa nezaujímajú o voľby, že ľudia vlastne politikou pohŕdajú a žijú si svoj vlastný život. Ale čudujete sa im? Naozaj, čudujete sa im? Ja keď si neviem niečo predstaviť, tak sa, snažím si to predstaviť očami, alebo vžiť sa do, do roly toho druhého človeka, ktorého nedokážem pochopiť a potom sa mi to zvyčajne podarí, keď sa pozriem jeho očami na to. Ak vy by ste sa dnes vžili do očí svojich vlastných voličov a vedeli by ste, že oni ledva prežívajú a niektorí z nich majú iba tú, tú hmotnú núdzu, že majú 63 eur, že niektorí z nich nemajú prácu, niektorí z nich majú dávku v nezamestnanosti, že niektorí z nich, teda áno, sú slobodní rodičia alebo sú rozvedení, ledva prežívajú, že niektorí z nich sú starodôchodcovia a majú, a majú trápne, smiešne dôchodky, pri ktorých ste roky, roky, roky, roky, roky čakali, kým väčšina z tých ľudí umrie a potom, aby ste sa znova zahrali na Ježiška, že im niečo pridáte. Ak by sa vžili do situácie a kože ľudí, možno aj vašich teda voličov, matiek, ktoré sa starajú o svoje postihnuté dieťa sedem dní v týždni 24 hodín denne, a vy im dáte 200 eur na mesiac. Ešte raz, dvesto eur na mesiac dáte matkám, ktoré sa starajú o postihnuté dieťa sedem dní v týždni dvadsať štyri hodín. Ale samým sebe iba preto, lebo tam máte to tlačítko, máte tú moc a myslíte si, že ste bohovia na Zemi, že vás ľudia sem poslali preto, aby ste to spáchali, si dáte 7,5-krát viac, ako tej matke za dvadsaťštyrihodinové služby sedem dní v týždni a štyri týždne v mesiaci. Nič to s vami nerobí? Žiadne svedomie? Znova príde ten návrh zákona a ukáže tuto Maznáčik, že zdržať sa alebo proti? Zdržať sa je, tuším, takto, proti je tak. Nedokážete ani pri tomto návrhu zákona hlasovať v súlade so svojím svedomím, ako ste sľúbili na ústavu? Alebo naozaj vaše svedomie vám hovorí, že vy si za tú preťažkú prácu, ako som tu povedal, pána Adamčíka nula zákonov, jeho suseda dva zákony z MOST-u – HÍD, môžem pokračovať potom prípadne ďalších, ak máte záujem. Ak neviete, ako ste sa narobili, prihláste sa, ja vám poviem, ako ste sa narobili, mám tu všetko vytlačené. Ak si naozaj teda ale stojíte, že pri tejto vašej 
ťažkej-preťažkej práci, pri ktorej mnohí iba hlasujete podľa toho, ako vám prikážu, s voličmi sa nestretávate, ich problémy nepočúvate, žiadne riešenia nenavrhujete, žiadne zákony nepredkladáte, v rozprave vystúpite iba vtedy, keď to dostanete ako spravodajca napísané a prídete sem prečítať štyri vety, tak keď napriek tomu vaše svedomie vám hovorí, že si tých 
1 500 eur navyše zaslúžite, tak je mi vás ľúto. Ale ja vám chcem naozaj úprimne pomôcť, lebo chcem, aby ľudia na Slovensku boli hrdí na svoj parlament, aby boli hrdí aj na svojich poslancov, ale aby mohli byť hrdí aj na cudzích poslancov, ktorých v živote nevolili. Lebo vtedy, keď ľudia budú dôverovať inštitúciám, keď budú dôverovať parlamentu, keď budú dôverovať svojej vláde, prezidentovi, ak budú vedieť, že či to je už môj poslanec, alebo nie je môj, nikdy nepodľahne pokušeniu, že si sám sebe nadelil 1 500 eur navyše, tak vtedy tí ľudia budú chodiť aj na tie voľby. Vtedy prídu aj na tie eurovoľby a budú, budú vás voliť, lebo budú vedieť, že ich neokrádate v základnej veci, čo ste im sľúbili. Peniaze sú najcitlivejšia vec a veľmi dobre to viete. Platy sú najcitlivejšia vec a veľmi dobre to viete. A vy napriek tomu arogantne, drzo to ľuďom spravíte. Pred Vianocami nadrzovku a sirotám dáte 2,70 v tej istej chvíli navyše. Väčšina dôchodcov využíva pri platbe svojich platieb účty za elektrinu, plyn, kúrenie tzv. SIPO. Viete asi, čo to je na pošte. Vy ste ho zdvihli ľuďom od nového roku o 530 % tento poplatok. O 530 %. Čiže ľudia platia tým pádom 6,3-krát viac, ako platili predtým za ten poplatok. Ale sami sebe v pohode 
1 500 eur navyše. Ľuďom ste zvýšili ceny plynu a elektriny 
o 6 %. (Prerušenie vystúpenia predsedajúcim.)